NARIADENIE RADY (ES) č. 2011/2006
z 19. decembra 2006,
ktorým sa z dôvodu pristúpenia Bulharska a Rumunska k Európskej únii upravuje nariadenie (ES) č. 1782/2003, ktorým sa stanovujú spoločné pravidlá režimov priamej podpory v rámci spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov, nariadenie (ES) č. 318/2006 o spoločnej organizácii trhov v sektore cukru a nariadenie (ES) č. 320/2006, ktorým sa stanovuje dočasný režim pre reštrukturalizáciu cukrovarníckeho priemyslu v Spoločenstve
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Bulharska a Rumunska, a najmä na jej článok 4 ods. 3,
so zreteľom na Akt o pristúpení Bulharska a Rumunska (ďalej len „Akt o pristúpení z roku 2005“), a najmä na jeho článok 20 v spojení s prílohou IV a článok 56,
so zreteľom na návrh Komisie,
so zreteľom na stanovisko Európskeho parlamentu,
keďže:
(1)
Nariadenie Rady (ES) č. 1782/2003 z 29. septembra 2003, ktorým sa ustanovujú spoločné pravidlá pre režimy priamej podpory v rámci spoločnej poľnohospodárskej politiky a určité režimy podpory pre poľnohospodárov (1), zmenilo a doplnilo okrem iného ustanovenia o strope pre osivá podľa pristúpenia z roku 2004 a zaviedlo režimy priamej pomoci pre poľnohospodárov v sektore cukru. Nariadením Rady (ES) č. 318/2006 z 20. februára 2006 o spoločnej organizácii trhov v sektore cukru (2) sa zaviedli všeobecné pravidlá, ktorými sa reguluje spoločná organizácia trhov v sektore cukru od hospodárskeho roku 2006/2007. Nariadením (ES) č. 320/2006 (3) sa stanovuje dočasný režim pre reštrukturalizáciu cukrovarníckeho priemyslu v Spoločenstve.
(2)
Tieto všeobecné pravidlá a opatrenia by sa mali upraviť, aby ich bolo možné zaviesť v Bulharsku a Rumunsku od dátumu pristúpenia týchto krajín k Európskej únii.
(3)
Vzhľadom na to, aby sa Bulharsku a Rumunsku umožnilo využívať podporné opatrenia v sektore cukru stanovené v rámci nariadenia (ES) č. 1782/2003, je vhodné upraviť vnútroštátne stropy Bulharska a Rumunska, pričom sa zohľadní suma dodatočnej pomoci. Je vhodné upraviť vnútroštátne stropy referenčných množstiev cukru, aby sa Bulharsku a Rumunsku dala možnosť poskytovať priame platby za cukor vo forme oddelených priamych platieb. Je vhodné prispôsobiť zodpovedajúcim spôsobom lehoty, aby sa uplatnili ustanovenia o oddelenej platbe za cukor v Bulharsku a Rumunsku.
(4)
S cieľom umožniť Bulharsku a Rumunsku integrovať pomoc pre osivá do režimov podpory uvedených v nariadení (ES) č. 1782/2003 je vhodné doplniť Bulharsko a Rumunsko do zoznam krajín dotknutých uvedeným opatrením.
(5)
Akt o pristúpení z roku 2005 a toto nariadenie menia a dopĺňajú nariadenie (ES) č. 1782/2003 a tieto zmeny a doplnenia by mali nadobudnúť platnosť rovnakým dňom. V záujme právnej istoty by sa malo bližšie určiť poradie, v ktorom sa majú uplatniť tieto zmeny a doplnenia.
(6)
S cieľom uplatniť v Bulharsku a Rumunsku systémy pestovateľských kvót na cukor, izoglukózu a inulínový sirup, ako aj tradičné potreby zásob cukru na rafinovanie v zmysle nariadenia (ES) č. 318/2006 obe krajiny by sa mali doplniť na zoznam krajín, ktoré využívajú tieto opatrenia. Ďalšie úpravy by sa tiež mali vykonať v uvedenom nariadení, aby sa zohľadnila špecifická situácia Bulharska a Rumunska.
(7)
S cieľom umožniť hospodárskym subjektom v Bulharsku a Rumunsku podieľať sa na režime reštrukturalizácie v zmysle nariadenia (ES) č. 320/2006 je uvedené nariadenie potrebné upraviť.
(8)
Nariadenia (ES) č. 1782/2003, (ES) č. 318/2006 a (ES) č. 320/2006 by sa preto mali zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Nariadenie (ES) č. 1782/2003 v znení zmien a doplnení vrátane Aktu o pristúpení z roku 2005 sa týmto mení a dopĺňa takto:
1.
v článku 71c sa za prvý odsek vloží tento odsek:
„V prípade Bulharska a Rumunska sa harmonogram prírastkov stanovený v článku 143a uplatňuje na cukor a čakanku.“;
2.
článok 143ba sa mení a dopĺňa takto:
a)
v odseku 1 sa text za prvou vetou nahrádza takto:
„Bude sa udeľovať vzhľadom na reprezentatívne obdobie, ktoré môže pre každý výrobok odlišne trvať jeden alebo viac hospodárskych rokov 2004/2005, 2005/2006 a 2006/2007, o čom rozhodnú členské štáty pred 30. aprílom 2006, a na základe objektívnych a nediskriminujúcich kritérií, ako sú:
-
množstvá cukrovej repy, cukrovej trstiny alebo čakanky pokryté dodávateľskými zmluvami uzatvorenými v súlade s článkom 19 nariadenia (ES) č. 1260/2001, prípadne s článkom 6 nariadenia (ES) č. 318/2006,
-
množstvá cukru alebo inulínového sirupu vyrobeného v súlade s nariadením (ES) č. 1260/2001, prípadne s nariadením (ES) č. 318/2006,
-
priemerný počet hektárov, na ktorých sa pestuje cukrová repa, cukrová trstina alebo čakanka na výrobu cukru alebo inulínového sirupu pokryté dodávateľskými zmluvami uzatvorenými v súlade s článkom 19 nariadenia (ES) č. 1260/2001, prípadne s článkom 6 nariadenia (ES) č. 318/2006.
V prípadoch, keď reprezentatívne obdobie zahŕňa hospodársky rok 2006/2007, tento hospodársky rok sa nahrádza hospodárskym rokom 2005/2006 pre poľnohospodárov, na ktorých sa vzťahuje vzdanie sa kvóty v hospodárskom roku 2006/2007, ako sa ustanovuje v článku 3 nariadenia (ES) č. 320/2006.
V prípade Bulharska a Rumunska:
a)
dátum 30. apríla 2006 uvedený v prvom pododseku sa nahrádza dátumom 15. februára 2007;
b)
oddelená platba na cukor sa môže poskytnúť na roky 2007 až 2011;
c)
reprezentatívne obdobie uvedené v prvom pododseku môže trvať v prípade každého výrobku odlišne dlho, a to jeden alebo viac hospodárskych rokov 2004/2005, 2005/2006, 2006/2007 a 2007/2008;
d)
v prípadoch, keď reprezentatívne obdobie zahŕňa hospodársky rok 2007/2008, tento hospodársky rok sa nahrádza hospodárskym rokom 2006/2007 pre poľnohospodárov, na ktorých sa vzťahuje vzdanie sa kvóty v hospodárskom roku 2007/2008, ako sa ustanovuje v článku 3 nariadenia (ES) č. 320/2006.“;
b)
za odsek 3 sa dopĺňa tento odsek:
„3a. V prípade Bulharska a Rumunska za rok 2007 sa dátum 31. marca 2006 uvedený v prvom pododseku nahrádza dátumom 15. februára 2007.“;
3.
prílohy VII, VIIIa a XIa sa menia a dopĺňajú v súlade s prílohou I k tomuto nariadeniu.
Článok 2
Nariadenie (ES) č. 318/2006 sa týmto mení a dopĺňa takto:
1.
v článku 7 ods. 2 sa dopĺňa tento pododsek:
„Na účely tohto odseku je hospodársky rok v prípade Bulharska a Rumunska rok 2006/2007.“.
2.
v článku 9 sa odsek 1 nahrádza takto:
„1. V hospodárskom roku 2006/2007 sa k celkovej kvóte na izoglukózu stanovenú v prílohe III pridáva kvóta na izoglukózu vo výške 100 000 ton. V hospodárskych rokoch 2007/2008 a 2008/2009 sa ku kvóte predchádzajúceho hospodárskeho roka pridáva ďalšia kvóta na izoglukózu vo výške 100 000 ton. Tento nárast sa netýka Bulharska a Rumunska.
V hospodárskych rokoch 2007/2008 a 2008/2009 sa ku kvóte predchádzajúceho hospodárskeho roku pridáva ďalšia kvóta na izoglukózu vo výške 11 045 ton pre Bulharsko a 1 966 ton pre Rumunsko.
Členské štáty môžu prideliť dodatočné kvóty podnikom proporcionálne podľa kvót na izoglukózu, ktoré sa pridelili v súlade s článkom 7 ods. 2.“.
3.
v článku 29 sa odsek 1 nahrádza takto:
„1. Bez ohľadu na článok 19 ods. 1 je tradičná potreba zásob cukru na rafináciu v Spoločenstve stanovená na 2 324 735 ton na hospodársky rok, vyjadrená v bielom cukre.
Počas hospodárskych rokov 2006/2007, 2007/2008 a 2008/2009 sa tradičná potreba zásob rozdelí takto:
-
198 748 ton pre Bulharsko,
-
296 627 ton pre Francúzsko,
-
291 633 ton pre Portugalsko,
-
329 636 ton pre Rumunsko,
-
19 585 ton pre Slovinsko,
-
59 925 ton pre Fínsko,
-
1 128 581 ton pre Spojené kráľovstvo.“.
4.
príloha III sa nahrádza textom prílohy II k tomuto nariadeniu.
Článok 3
V článku 3 ods. 1 nariadenia (ES) č. 320/2006 sa úvodné slová v prvom pododseku nahrádzajú takto:
„Akýkoľvek podnik vyrábajúci cukor, izoglukózu či inulínový sirup, ktorému bola pridelená kvóta pred 1. júlom 2006 alebo pred 31. januárom 2007 v prípade Bulharska a Rumunska, má nárok na reštrukturalizačnú pomoc na tonu kvóty, ktorej sa vzdal, za predpokladu, že počas jedného z hospodárskych rokov 2006/2007, 2007/2008, 2008/2009 a 2009/2010:“.
Článok 4
Toto nariadenie nadobúda účinnosť 1. januára 2007 s výhradou nadobudnutia platnosti Zmluvy o pristúpení Bulharska a Rumunska.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli, 19. decembra 2006